**Mihály-nap a néphagyományban**

A néphagyomány szerint ezt a napot a gazdasági év fordulójaként tartották számon a pásztorok, csikósok, gulyások, kanászok, juhászok, kondások – ilyenkor adtak számot a munkájukról. Megkezdődött a kisfarsang és a lakodalmak őszi időszaka, ami Katalin napjáig tartott. Elkezdődött a kukoricatörés is. Ettől a naptól az idő hidegebb lesz, megszakad a fű gyökere, megszűnik a mézelés, a halak a víz fenekére húzódnak, kezdetét veszi az őszi vetés, megforr az újbor. A Szent György-napkor legelőre hajtott állatokat ilyenkor hajtották haza. A bárányt megmosták, megúsztatták a kanálisban, és végigvitték a faluban, birkapörköltet főztek. A cselédfogadás egyik időpontja is e nap volt. Sok helyütt vásárokat tartottak, a pásztorok ilyenkor egészítették ki a felszerelésüket. A vásárnak megvoltak a maga szabályai. A gabonán kívül még sok minden, például fűszer, gyógyszer is kapható volt. Külön utcában állatokat adtak-vettek. Az árun alkudni lehetett. A jó üzletre, megállapodásra kezet adtak egymásnak, és áldomást ittak. Később az ügyesebb emberek egy-egy mesterségben kiválóak lettek, így lett csizmadia, pék, mézeskalácssütő, bognár, fazekas, rőfös, üveges, szűcs, kelmefestő, kovács. Volt a vásárban fényképész, bábos és komédiás is szórakoztatta a nézelődőket. Hogy ne éhezzenek, a közönséget lacikonyha várta, hogy ne unatkozzanak, mulattatók, légtornászok produkálták magukat. De volt a vásárban hajóhinta, céllövölde és körhinta is. A kikiáltók, hogy jobban fogyjon az áru, igyekezték rábeszélni a ténfergőket, nézelődőket a vásárlásra. A környéken élő rokonok is ilyenkor találkoztak. A vásárból mindenki vitt haza a szeretteinek vásárfiát. Megvették a téli ruhákat is.